The Equalizer 2

***The Equalizer 2*** (títol orichinal en anglés, en aragonés ***L'ecualizador 2***, estrenada en Aragón con o suyo títol orichinal) ye una cinta de cine d'intriga d'acción de cine estausunidense estrenada en 2018, dirichida por Antoine Fuqua seguntes un guión adaptau por Richard Wenk (basau en o guión d'a serie de televisión *[[The Equalizer (serie de televisión de 1985)|The Equalizer]]*, de Michael Sloan y Richard Lindheim), con una dirección de fotografía d'Oliver Wood, una banda sonora orichinal de Harry Gregson-Williams y una producción cinematografica de Todd Black, Jason Blumenthal, Denzel Washington, Alex Siskin, Steve Tisch, Antoine Fuqua, Mace Neufeld, Tony Eldridge y Michael Sloan ta las productoras Columbia Pictures, Escape Artists, Zhiv Productions, Mace Neufeld Productions y Picture Farm. Conta con un elenco d'actors formau por, entre d'atros, Denzel Washington, Pedro Pascal, Ashton Sanders, Orson Bean, Bill Pullman, Melissa Leo, Jonathan Scarfe y Sakina Jaffrey. Se tracta d'a segunda cinta d'una trilochía, dimpués de *[[The Equalizer (cinta)|The Equalizer]]* (2014, Antoine Fuqua) y antes de *[[The Equalizer 3]]* (2023, Antoine Fuqua), todas tres dirichidas por Antoine Fuqua y protagonizadas por Denzel Washington.

Robert McCall treballa como conductor de taxis en Boston (Massachusetts), a la vegada que contina aduyando a los mas desfavoreixius a resolver problemas. Asinas, viacha enta Istambul ta recuperar a una nina secuestrada por su pai y tornar-la a la suya mai, que ye la propietaria d'a librería a on McCall compra los libros que leye. Tamién colabora con Sam Rubinstein, un supervivient de l'Holocausto que busca un cuadro a on ye representada la suya chirmana, despareixida mientres a Segunda Guerra Mundial. Cuan troba vandalizau o patio d'o suyo edificio, convence y contracta a Miles Whittaker, un adolescent con talento artistico pero que va con malas companyías, ta que pinte la frontera de l'edificio con un mural, mantenendo-lo asinas luent d'os malos eixemplos. Cuan li fican en o taxi a Amy, una choven que veye clarament que ha estau drogada y violada, torna ta castigar a los culpables. En muitos temas recibe l'aduya de Susan, una antiga companyera suya en a Defense Intelligence Agency, y cuan ista marcha enta Bruselas ta investigar a muerte d'un miembro de l'achencia y de su muller, ye asasinada. McCall marcha ta investigar qué s'ha escaiciu y descubre que l'ha matau Dave, lo miembro de l'achencia que l'acompanyaba, porque Susan heba descubierto que él heba matau a los atros achents y que diriche un grupo d'achents corruptos.

A cinta s'ambienta en a suya epoca actual (2018) en Boston (Massachusetts), Istambul (Turquía) y Bruselas (Belchica); y las suyas escenas se filmoron en Boston, Brookline, Duxbury, Lynn, Marshfield y Randolph (Massachusetts), amás d'en os New England Studios en Devens, tamién en Massachusetts.

Se tracta d'una cinta que ha recibiu bels premios y nominacions, encara que denguno d'istos premios no perteneixe a lo conchunto d'os premios mas conoixius u destacaus d'o panorama cinematografico internacional.

## Elenco

## Se veiga tamién
* Cine en 2018.
* Cintas de 2018.

## Referencias

## Vinclos externos
*  ''The Equalizer 2'' en Internet Movie Database.
*  ''The Equalizer 2'' en Box Office Mojo.